חוק האזרחות (תיקון מס' 13), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2611, עמ' 460, 2017-03-16T00:00:00+02:00
חוק האזרחות (תיקון מס' 13), התשע"ז-2017 התקבל בכנסת ביום ח' באדר התשע"ז (6 במרץ 2017). החוק קובע כי הליכים לשלילת אזרחות יתקיימו בפני האזרח שעניינו נדון, אלא אם נמסרה לו הזמנה לדיון בהתאם להוראות שיקבע שר המשפטים באישור ועדת הפנים והגנת הסביבה, והוא לא התייצב במועד שנקבע, ובית המשפט סבר שלא יהיה בקיום הדיון שלא בפניו משום עיוות דין. אם לא ניתן לאתר את האזרח או למסור לו הזמנה, יוכל בית המשפט להורות שהדיון יתקיים שלא בפניו, אם בוצע תחליף המצאה לפי הוראות שיקבע שר המשפטים באישור הוועדה כאמור. כמו כן, במקרים בהם הדיון יתקיים שלא בנוכחות האזרח שעניינו נדון, ימנה לו בית המשפט עורך דין לפי חוק הסיוע המשפטי וכי הסמכות לקבוע את המעמד החלופי למי שאזרחותו בוטלה תינתן לשר הפנים, במקום בית המשפט כיום.